ՀԱՎԵԼՎԱԾ

Եվրասիական տնտեսական հանձնաժողովի խորհրդի 2017 թվականի հունվարի 13-ի թիվ 15 որոշման

**ՓՈՓՈԽՈՒԹՅՈՒՆ**

այն ապրանքների կատեգորիաների, որոնց նկատմամբ կարող է սահմանվել հատուկ մաքսային ընթացակարգ, եւ այդ մաքսային ընթացակարգով դրանց ձեւակերպման պայմանների ցանկում կատարվող

Լրացնել հետեւյալ բովանդակությամբ 16-րդ կետ.

«16. Բեռների եւ ուղեւորների միջազգային ավտոմոբիլային փոխադրումներ իրականացնելու թույլտվությունների ձեւաթղթերը (այսուհետ՝ թույլտվությունների ձեւաթղթեր), որոնք տեղափոխվում են Միության մաքսային սահմանով անդամ պետության՝ տրանսպորտի ոլորտում լիազորված մարմինների կողմից կամ նրանց հանձնարարությամբ՝ կազմակերպությունների կողմից, անդամ պետությունների միջազգային պայմանագրերի շրջանակներում, եւ ՄՃՓ գրքույկների ձեւաթղթերը, այդ թվում՝ օգտագործված, որոնք տեղափոխվում են Միության մաքսային սահմանով «ՄՃՓ գրքույկի կիրառմամբ բեռների միջազգային փոխադրման մասին» 1975 թվականի նոյեմբերի 14-ի մաքսային կոնվենցիայի շրջանակներում (այսուհետ՝ ՄՃՓ կոնվենցիա), ձեւակերպվում են հատուկ մաքսային ընթացակարգով՝ առանց մաքսատուրքերի, հարկերի վճարման:

Թույլտվությունների ձեւաթղթերը հատուկ մաքսային ընթացակարգով ձեւակերպելու պայման է հանդիսանում անդամ պետության՝ տրանսպորտի ոլորտում լիազորված մարմնի գրավոր հաստատման ներկայացումը մաքսային մարմին, որտեղ նշվում են Միության մաքսային սահմանով տեղափոխվող՝ թույլտվությունների ձեւաթղթերի տեսակների ցանկերը, դրանց քանակը, ինչպես նաեւ համարների միջակայքը:

Միության մաքսային սահմանով թույլտվությունների ձեւաթղթերը, սույն կետի առաջին մասին համապատասխան, կազմակերպության կողմից տեղափոխվելու դեպքում անդամ պետության՝ տրանսպորտի ոլորտի լիազորված մարմնի գրավոր հաստատման մեջ լրացուցիչ նշվում է այդ կազմակերպության անվանումը:

ՄՃՓ գրքույկների ձեւաթղթերը հատուկ մաքսային ընթացակարգով ձեւակերպելու պայման է հանդիսանում Ավտոմոբիլային տրանսպորտի միջազգային միության կամ անդամ պետության այն ՄՃՓ կոնվենցիայի շրջանակներում երաշխիքային միավորման գրավոր փաստաթղթերի ներկայացումը մաքսային մարմին, որտեղ նշվում են Միության մաքսային սահմանով տեղափոխվող՝ ՄՃՓ գրքույկների ձեւաթղթերի տեսակների ցանկերը, դրանց քանակը, համարների միջակայքը, ՄՃՓ գրքույկների ձեւաթղթեր ստացողը եւ ուղարկողը, ինչպես նաեւ ՄՃՓ գրքույկների ձեւաթղթերը տեղափոխող կազմակերպության անվանումը:»:

\_\_\_\_\_\_\_\_\_\_\_\_\_\_\_